डयोडी दे कन्ने इक हट्टी ही। बुआ जी दा सब्बनें कशा निक्का पुत्तर कदार नाथ हट्टी दे कश बैठका च सौंदा हा। मीं बैठका दी दोआरी बी खटकाई पर कोई जवाब नईं मिलेआ। मिगी रोह चढ़ी आया ते गुस्से ने डयोडो दे कन्ने बने थड़ें पर बेई गेआ। अज ऊंगन गै लगा हा ते तां दिक्खना जे कदारनाथ होर हट्टी खोलियै सोत फंड देआ करदे न। ओदे परैन्त इक मनुक्ख ओन्दा ऐ ते आखदा ऐ “कदार शा, सौदा दे” मीं सोचेआ कोई कश्मीरी मजदूर होग। अऊं बी उट्ठेआ ते हट्टी पर गेआ पर हट्टी बंद ही। बड़ा हरान होआ तां फी अपनी थां आई बैठा। दुकान आसै नजर मारी ते ओ खुल्ली दी ही। केई लोग सौदा सूत्तर लेइयै जा दे हे। न्हेरा गुप्प रात ते ग्रां नेआं हां। उनें परशामें गी पछानना बी मुश्किल हा। उन्दी बोली बी समझा च नईं ही आवा दी। इयै सेई हुन्दा हा जे कोई परछावां सौदा लैने गित्तै अग्गें हत्थ करदा ऐ ते हट्टी दे अन्दरा कोई पुड़ी थमा दा ऐ।